**ҮНДЭСНИЙ ЗОХИЦУУЛАХ ЗӨВЛӨЛИЙН**

**ГҮЙЦЭТГЭХ ХОРООНЫ**

**ХУРЛЫН ТЭМДЭГЛЭЛ**

**2021 оны 04 сарын 22-ны өдөр Улаанбаатар хот**

Хуралд 4 гишүүн оролцсон (ирц 100%), Хурал Zoom аппликейшн ашиглан онлайнаар 15:00-16:00 цагийн хооронд болов.

1. Х.Ганбаатар, ҮЗЗ-ийн Дарга
2. Ж.Одгарьд, Шашны байгууллагын төлөөлөл
3. П.Анузаяа, ДЭМБ-ын төлөөлөл
4. Ц.Пүрэвжав, Олон нийтийн төлөөлөл

**Хуралд урилгаар оролцсон хүмүүс:**

1. Т.Аира, СОНА-ны ахлах мэргэжилтэн
2. О.Батбаяр, Эрүүл мэндийн сайдын зөвлөх
3. Н.Цогзолмаа, Глобаль сангийн төслүүдийн зохицуулагч
4. C.Ганзаяа, Глобаль сангийн сүрьеэгийн төслийн мэргэжилтэн

ҮЗЗ-ийн гишүүд Гүйцэтгэх Хорооны хурлын хөтөлбөрийг санал нэгтэйгээр хэлэлцэн баталж, Гүйцэтгэх Хорооны хурлыг ҮЗЗ-ийн дарга Х.Ганбаатар даргалав.

**Хөтөлбөр 1. 2021 оны 4 дүгээр сарын 9-ний өдөр зохион байгуулагдсан ҮЗЗ-ийн Хяналтын хорооны хурлаас гарсан шийдвэр болон төслийн хэрэгжилттэй холбоотой цаг үеийн мэдээлэл, авч хэрэгжүүлсэн арга хэмжээний талаар танилцуулах; тулгамдаж буй асуудлыг хэлэлцэх**

**Б.Оюундарь:** 2021 оны 4 сарын 9-нд Хяналтын хорооны гишүүд хуралдсан. Урилгаар ХЗН, СОНА оролцсон. Хяналтын хорооны гишүүд сүрьеэгийн эмийн нөөц болон сүрьеэгээр өвчилсөн иргэд КОВИД-19 цар тахалд хэр өртөж байгаа талаар тодруулж мэдээлэл авсан. Уг хурлаар ХЗН-ээс 2021-2023 оны шинэ төслийн I улиралын хэрэгжилтийг танилцуулсан.

* Сүрьеэгийн I улиралын төслийн хэрэгжилтийн хувьд төлөвлөгдсөн 31 үйл ажиллагаанаас 26 үйл ажиллагааг хэрэгжүүлсэн, 5 үйл ажиллагаа нь хойшлогдсон ба хэрэгжилт 84%-тай байна.
* ДОХ-ын I улиралын төслийн хэрэгжилтийн хувьд төлөвлөгдсөн 32 үйл ажиллагаанаас 23 үйл ажиллагааг хэрэгжүүлсэн ба 9 үйл ажиллагаа нь хойшлогдсон ба хэрэгжилт 72%-тай байна.
* КОВИД-19 цартахалаас шалтгаалан ДОХ, сүрьеэгийн идэвхтэй илрүүлэг, сургалт сурталчилгаа зэрэг олон нийтийг хамарсан үйл ажиллагаанууд бүгд хойшлогдсон. Мөн сүрьеэгийн эмч, мэргэжилтнүүдийг КОВИД-19 цартахлын хариу арга хэмжээнд дайчилсанаас үүдэн үндсэн тусламж үйлчилгээ доголдож байна. Сорьц тээвэрлэлт болон ханган нийлүүлэлтийн үйл ажиллагаа удаашралтай байна.
* 2021-2023 оны шинэ төслийнсанхүүжилт болох нийт 3,8 сая ам.долларыг ГС-гаас 2021 оны 1-р сарын эхний долоо хоногт МУ-руу шилжүүлсэн боловч ЭМЯ дээр санхүүжилт гацаж (удирдлагууд өөрчлөгдсөнтэй холбоотой) улмаар Салбар хүлээн авагч байгууллагууд 3 сарын 5-нд санхүүжилтээ хүлээн авсан нь төлөвлөгөөт үйл ажиллагаанд сөргөөр нөлөөлж байна.

ХЗН-ээс ҮЗЗ-д ДОХ, сүрьеэгийн тусламж үйлчилгээ доголдсон асуудал дээр тусламж хүссэн. ҮЗЗ-ийн Хяналтын хорооны гишүүдийн зөвлөмжийн дагуу ҮЗЗ-ийн даргад мэдээллийг хүргэн хамтран ажилласан. Үүний дагуу МУ-ыг хариуцсан менежер Аллан ҮЗЗ-ийн даргатай утсаар холбогдон хэд хэдэн асуудал дээр ҮЗЗ анхаарал хандуулж ҮХА-тай хамтран ажиллаж үйл ажиллагааг эрчимжүүлэх талаарх хүсэлтийг тавьсан. Үүний дагуу дараах арга хэмжээг авсан.

2021 оны 4 сарын 13-ны өдөр ҮЗЗ-ийн дарга Х.Ганбаатар, Эрүүл мэндийн сайд Х.Энхболдтой уулзалт хийсэн ба Глобаль сангийн дэмжлэгтэй төслүүд дээр ЭМЯ-ны анхаарлыг хандуулах тактикаар ажилласан.

* 2021-2023 оны шинэ төслийн хэрэгжилтэнд тулгарч байгаа саад бэрхшээлийн талаар ярилцсан.
* 2020 оны төслийн үйл ажиллагааны тайлан болон бодлогын баримт бичгүүдэд дээр гарын үсэг зурах, албажуулах, эрчимжүүлэх тал дээр санал солилцсон.
* КОВИД-19 цар тахлын улмаас ГС-гийн дэмжлэгтэй хөтөлбөрүүд тэр дундаа Сүрьеэгийн төслийн үндсэн үйл ажиллагааг орхигдуулахгүй КОВИД-19 цар тахалтай хавсран идэвхитэй илрүүлгийг эрчимжүүлэх санаачлагыг гаргасан.
* ГС-аас C19RM механизм буюу КОВИД-19 цар тахалтай тэмцэхэд зориулсан нэмэлт санхүүжилт ба 2021 онд нэмэлтээр 4 сая ам.долларын санхүүжилт олгох эрх үүссэн ба уг хүсэлтийг боловсруулах Ажлын хэсэг байгуулах талаар хэлэлцсэн.
* ГС-аас 2021 онд олгогдож байгаа 11 ш зөөврийн рентген аппаратаас Орхон аймаг болон Багануур дүүрэгт хуваарилсан 2 аппаратыг АӨСҮТ болон Нийслэлийн II амаржих газар хуваарилагдсан тушаалд өөрчлөлт оруулах талаар мэдэгдсэн.
* Шилжилт болон тогтвортой байдлын төлөвлөгөөг Глобаль сангаас хөндлөнгийн олон улсын Фароас баг гарган цогц судалгаа хийн үр дүнг танилцуулсан. Судалгааны үр дүнг хэрэгжүүлэх үүднээс ЭМЯ дээр байгуулагдаж байсан Ажлын хэсгийг дахин сэргээх талаар хэлсэн.

ҮЗЗ-ийн даргын сайдтай хийсэн уулзалтын дараа ХЗН-ийн зүгээс мөн Эрүүл мэндийн сайдтай уулзалт зохион байгуулсан ба энэ талаар ХЗН-ийн зохицуулагч Н.Цогзолмаа та танилцуулна уу.

**Н.Цогзолмаа:** ХЗН-ийн зүгээс Эрүүл мэндийн сайдтай уулзалт зохион байгуулж, дээр дурдсан асуудлууд дээр дэмжлэг хүссэн. Гэвч одоо хүртэл 2020 оны тайлан дээр гарын үсэг зурж баталгаажуулаагүй байна. Мөн 2 ш дижитал рентген аппаратны дахин хуваарилалтын тушаал гараагүй байна. Салбар хүлээн авагчдын II улиралын санхүүжилтын төсөв батлагдаагүй байна. Эдгээр гарын үсэг зурж баталгаажуулах баримт бичгүүд дээр хэн, хэн гарын үсэг зурах асуудлыг Эрүүл мэндийн сайдын зөвлөх О.Батбаяр тодорхой болгож өгсөн, үүний дагуу өөрчлөн ахин хүргэж өгөхөөр ажиллаж байна. КОВИД-19 цар тахлын улаан, улбар шар, шар түвшингийн үед Глобаль сангийн төслүүд хэрхэн тасалдахгүй хэрэгжих төлөвлөгөөг батлуулах шаардлагын дагуу баримт бичгийг Эрүүл мэндийн сайдад хүргүүлсэн. Мөн КОВИД-19 цар тахлын үед Сүрьеэгийн тусламж үйлчилгээг хүргэх ЭМЯ болон ХЗН-ын хамтарсан Ажлын хэсэг байгуулах тушаал явуулсан. Эдгээр баримт бичгүүд одоогоор бүгд батлагдаагүй байна. Энэ асуудлууд ямар шатан дээр явж байгаа талаар мэдээллийг О.Батбаяр зөвлөх та өгнө үү.

**Х.Ганбаатар:** Мэдээлэл өгсөн Б.Оюундарь, Н.Цогзолмаа нарт баярлалаа. ҮЗЗ-ийн Гүйцэтгэх хорооны энэхүү хуралд оролцож байгаа Эрүүл мэндийн сайдын зөвлөх О.Батбаярт талархал илэрхийлье. ҮЗЗ-д ЭМЯ-аас Г.Болдмаа-Нийтийн эрүүл мэндийн хариу арга хэмжээ, халдварт өвчний хяналт, сэргийлэлтийн хэлстсийн дарга болон Э.Золзаяа-Эрүүл ахуй, орчны эрүүл мэндийн хэлтсийн дарга нар гишүүнээр томилогдсон. Хэрвээ өөрчлөх саналтай байвал та сайдтай ярилцан өөрчилж болох юм, өмнө нь ҮЗЗ-д ЭМЯ-ны Тамгын газрын дарга Б.Цогтбаатар ҮЗЗ-ийн дэд даргаар ажиллаж байсан нь ГС-ын төслийн хэрэгжилтэнд маш их уялдаа холбоотой, дэмжиж ажилладаг байсан. Одоо Б.Цогтбаатар даргын оронд ЭМЯ-нд ажиллаж байгаа Эрхэмбулган даргатай уулзаж ярилцсан. Цаашид ГС-ын төслийн хүрээнд ДОХ, сүрьеэтэй өвчтнүүдэд тусламж үйлчилгээг тасралтгүй хүргэхэд бидний хамтын ажиллагаа маш чухал юм. Сайдтай уулзах үед энэ асуудлыг мөн дурдсан, тиймээс Батбаяр зөвлөх таньтай хамтарч ажиллах сонирхолтой байна. ГС-ын төслүүд дээр үүсч буй саад бэрхшээлийн талаар би болон Цогзолмаа зохицуулагч сайдтай уулзалт хийж танилцуулсан, сайд энэ асуудлууд дээр хамтарч ажиллахаа илэрхийлсэн. 2020 оны тайлан дээр гарын үсэг зурахаас өмнө 2020 онд хэрэгжүүлсэн C19RM төслийн зарцуулалтын тайлантай танилцсаны дараа баталгаажуулахад бэлэн гэсэн, үүний дагуу танилцуулсан уу Цогзолмаа зохицуулагч аа?

**Н.Цогзолмаа:** Сайдтай уулзах үед уг тайланг танилцуулсан ба мөн албан бичгээр хүргүүлсэн.

**Х.Ганбаатар:** Цаашид ЭМСайдтай холбоотой албан баримт бичгүүдийг ҮЗЗ-ийн Ажлын албаны Т.Батчимэгт 1 хувийг өгч байна уу. Зөрүүтэй ойлголт үүсгэхгүй байх үүднээс, ҮЗЗ бас адил мэдээлэл авч байх хэрэгтэй байна. ГС-ын төсөл хэрэгжсэн 10 гаруй жилийн хугацаанд хамгийн бэрхшээлтэй байсан хугацаа нь 2021 оны I улирал байсан байх гэж бодож байна. ГС-ын зүгээс 1 сарын 5-ны дотор 3,8 сая ам.долларыг шилжүүлсэн. Энэ санхүүжилтийн эрхийг нээх асуудлыг ЭМЯ-аас Сангийн яаманд өгсөн, гэвч Сангийн яаман дээр асуудал гацсан. Үүнтэй холбоотой Сангийн яамны Төрийн нарийн бичгийн даргатай уулзаж уг эрхийг 3 сарын 23-нд нээлгэсэн. Одоо I улиралын төлөвлөсөн ажлаа нөхөх, II улиралын үйл ажиллагаагаа эрчимжүүлэх, КОВИД-19 нөхцөлд байдалд ГС-ын төслөөс өөр ДОХ, сүрьеэгийн эсрэг санхүүжилт үзүүлж дэмжиж буй төсөл байхгүй. Тиймээс уг төслийг үр дүнтэй хэрэгжүүлж буцаж тайлагнах асуудал чухал байна. Үүнтэй холбоотой МУ-ыг хариуцсан Аллан менежер надтай 4 удаа утсаар холбогдож хэд, хэдэн имэйл ирүүлсэн. Ирүүлсэн имэйлийг ҮЗЗ болон Гүйцэтгэх хорооны гишүүдэд тарааж мэдэгдсэн, гишүүд танилцсан байх гэж бодож байна. Тиймээс эдгээр асуудлуудыг нийт гишүүдээр хэлэлцэж шийдэх үүднээс 2021 оны 5 сарын 6-нд ҮЗЗ-ийн 88 дахь хурлыг хийх санал гаргасан. ГС-ын тайлан, төсөв батлах асуудал дээр ЭМЯ-аас Батбаяр зөвлөх болон Санхүүгийн албаны мэргэжилтнүүд нэмэлтээр гарын үсэг зурах асуудлыг ХЗН-ээс ГС-тай зөвшилцөж зөвшөөрсөн бол бид дэмжиж байна. Мөн ҮЗЗ-ийн дэд даргаар Батбаяр зөвлөхийг ажиллуулж цаашид нягт хамтарч ажиллах саналтай байна. ЭМЯ-аас шийдэх эдгээр асуудлууд ямар түвшинд явж буй талаар Батбаяр зөвлөх та мэдээлэл өгнө үү.

**О.Батбаяр:** ГС-ын эдгээр асуудлуудтай холбоотой ЭМС, Төрийн бичгийн дарга, Санхүүгийн хэлтсийн дарга нартай уулзсан. Тэдний өгсөн тайлбар нь гарын үсэг зурах баримт бичиг бүр дээр гарын үсэг зурах албан тушаалтнууд нь өөр, өөр зарим нь гээгдсэн гэсэн тайлбар өгсөн. Үүний дагуу удирдамж дээр хэн гарын үсэг зурах, санхүү төсөв дээр хэн гарын үсэг зурах асуудлыг тодорхой болгож ХЗН-ийн Гэрэлчимэгт өгсөн. Гарын үсэг зурах асуудал дээр бүгд нэгдсэн ойлголтонд хүрсэн, тиймээс ЭМЯ-аас хэлсэн форматаар засч ирүүлмэгц удахгүй зурагдах болно. Миний хувьд өмнө нь ГС-ын төслүүд дээр ажиллаж байсан учраас эдгээр төслүүд тасалдахгүй явах нь чухал гэдгийг ойлгож байгаа бөгөөд энэ тал дээр анхаарч Цогзолмаа зохицуулагчтай нягт хамтран ажиллаж байгаа гэдгийг хэлмээр байна.

**Х.Ганбаатар:** Батбаяр зөвлөхГС-ын төслүүд дээр өмнө нь ажиллаж байсан тань тун олзуурхууштай байна. Таныг ҮЗЗ-ийн дэд даргаар ажиллуулах сонирхолтой байна, тиймээс ЭМС-дад уламжлан гишүүнээр томилуулах саналыг дамжуулж өгнө үү. ҮЗЗ хуралдах боломжгүй үед Гүйцэтгэх хороо хуралдаж явцын асуудлыг хэлэлцдэг.

**О.Батбаяр:** ҮЗЗ-д орж ГС болон ЭМЯ-ны бодлогын асуудлыг уялдуулан ажиллах боломжтой. Хурлаар хэлэлцэх 2 дахь асуудал болох C19RM буюу КОВИД-19 цар тахалд зориулсан нэмэлт санхүүжилтийн талаар мэдэгдсэн ба төслийг бичих Ажлын хэсэг байгуулах талаар мэдэгдсэн. Тушаал дээр ЭМС-аар гарын үсэг зуруулах гэсэн боловч ХЗН-ээс боловсруулсан бичгэн дээр хянасан, боловсруулсан хүний нэр, гарын үсэг байхгүй зөвхөн ЭМС-ын нэр байсан тул өөрчлөлт оруулахаар буцаасан ба засаж ирүүлмэгц батлах болно.

**Х.Ганбаатар:** ГС-аас КОВИД-19 цар тахалд зориулан нэмэлт 4,003,300 сая ам.долларын тусламж үзүүлэх болсон. Үүний 2,001,650 сая ам.доллар нь үндсэн санхүүжилт ба төслийн үндэслэл чанараас хамааран ахин 2,001,650 сая ам.долларын санхүүжилт олгох болсныг мэдэгдсэн. Тиймээс МУ энэ боломжийг алдалгүй ашиглах хэрэгтэй.

**О.Батбаяр:** ЭМЯ-аас уг төслийг яаралтай бичиж явуулахыг дэмжиж байгаа бөгөөд үүнтэй холбоотой Цогзолмаа зохицуулагч болон миний бие Нийслэлийн ЭМГ-ын Бямбадорж даргатай уулзалт зохион байгуулсан. Уг уулзалтаар эрсдэлт бүлгийн хүн амд хийх эрт илрүүлгийн ажлыг КОВИД-19 цар тахалтай хамтран зохион байгуулах удирдамж, хөтөлбөрийг яаралтай батлах талаар хэлэлцэж нэгдсэн шийдвэрт хүрсэн. ГС-ын төслүүд ДОХ, сүрьеэгийн эмчилгээнд маш сайн нөлөөлж үр дүн үзүүлдэг, мэргэжилтнүүдийг чадавхжуулдаг талаар мэднэ. Тиймээс энэ талаар ЭМС болон Төрийн нарийн бичгийн даргад сайн ойлгуулан хурдлуулах тал дээр анхаарч ажиллах болно. Ялангуяа КОВИД-19 цар тахлын үед сүрьеэтэй өвчтнүүд маш хурдан хүндэрч нас барах аюултай байна. Яг одоо яармагын эмнэлэгт ор дэлгэж байгаа ажилтай танилцаад явж байна, үргэлжлүүлэн 4 эмнэлэгээр явж танилцах ажилтай байна. Тиймээс саналаа хэлээд гарч болох уу, та бүхний тавьсан асуудлыг сайн ойлгож байгаа бөгөөд бүрэн дэмжиж хамтарч ажиллах болно.

**Х.Ганбаатар:** Батбаяр зөвлөхд баярлалаа. Хурлын хөтөлбөрийн 1 дэх асуудал болох Хяналтын хорооны шийдвэртэй холбоотой асуудал дээр гишүүдээс асуулт байна уу? Гүйцэтгэх хороо болон Хяналтын хорооны хурлын шийдвэрийг үндэслэн Ажлын албанаас албан бичиг боловсруулан ЭМЯ болон ХЗН-д хүргүүлэх саналтай байна. ХЗН-д I улиралд хийгдэж амжаагүй ажлыг II улиралд шахаж гүйцээж хийх талаар мэдэгдэх хэрэгтэй. Шаардлагатай бол ЭМС-тай ахин уулзалт зохион байгуулая. Мөн Аллан-д Хяналтын хороо болон Гүйцэтгэх хороо хуралдсан талаар танилцуулан хурлын шийдвэр, авсан арга хэмжээний талаар мэдээлэл өгөх хэрэгтэй байна. КОВИД-19 хариу арга хэмжээ авах ажилд Сүрьеэгийн тусламж, үйлчилгээг хавсаргаж явуулах талаар ХЗН-ээс ЭМС-тай бодлогын баримт бичгүүдийг танилцуулсан гэж ойлгож байна.

**Хөтөлбөр 2. C19RM-аас санхүүжилт хүсэх төсөл боловсруулах ажлын талаар мэдээлэл солилцож дараах асуудлуудад шийдвэр гаргах:**

* **Төсөл өргөн барих цонх хугацааг тодорхойлох;**
* **Ажлын хэсэг байгуулах үйл явцыг түргэсгэх;**
* **Нэмэлт ажилтан сонгон шалгаруулах тухай**

**Х.Ганбаатар:** ГС-аас КОВИД-19 цар тахалд зориулан нэмэлт 4,003,300 сая ам.долларын тусламж үзүүлэх болсон. Үүний 2,001,650 сая ам.доллар нь үндсэн санхүүжилт ба төслийн үндэслэл чанараас хамааран ахин 2,001,650 сая ам.долларын санхүүжилт олгох болсныг мэдэгдсэн. Мөн ямар 3 чиглэлээр бичих талаар мэдээлэл өгсөн. Үүнийг ЭМЯ-ны холбогдох мэргэжилтнүүдэд өгсөн байгаа ба төслийг эхний цонхонд буюу 5 сарын 14-нд чанартай яаралтай бичиж өгснөөр урьдчилсан санхүүжилтийг шууд авах боломжтой. Үүний дараа болзолт санхүүжилтийг авах боломжтой. Тиймээс уг төслийг бичих асуудал нэн чухал байна, иймд 5 сарын 10-нд гэхэд төслийг бэлэн болгох хэрэгтэй гэж бодож байна.

**Б.Оюундарь:** Уг мэдээлэлтэй холбоотой залруулга хийх гэсэн юм. C19RM механизмын санхүүгийн хүсэлтийг доорх цонхуудад илгээж болно гэсэн ба эрт явуулвал сайн, оройтож явуулвал мөнгөн дүн багасна гэсэн ойлголт байхгүй. Хамгийн гол нь чанартай, цогц төсөл өргөн барих нь чухал гэдгийг анхааруулсан.

* 5-р сарын 14;
* 5-р сарын 31;
* 6-р сарын 15;
* 6-р сарын 30.

Эдгээр цонхнуудын аль өдөр төслийг өргөн барих хугацааг өнөөдөр ГС-нд мэдэгдэх ёстой. Амалсан цонх хугацаанд төслийг өргөн барьж амжихгүй тохиолдолд өдрийг өөрчлөх боломжтой. Мөн төсөл бичихтэй холбоотой ҮЗЗ-ийн 60,000 ам.долларын төсвийн 25%-тай тэнцэх нэмэлт санхүүжилт болох 15,000 ам.доллар олгох боломжтой гэж мэдэгдсэн. Үүнийг доорх чиглэлээр зарцуулж болно.

* ҮЗЗ-ийн Ажлын албанд C19RM механизмийн төсөл бичихтэй холбоотой богино хугацааны төслийн ажилтан авах
* Төсөл бичих явцад ИНБ, эрсдэлт бүлгийн хүн амын оролцоог хангаж ил тод нээлттэй төсөл бичихэд чиглүүлэх
* Үндэсний хэмжээнд КОВИД-19 хариу арга хэмжээнд оролцож буй Онцгой байдал зэрэг байгууллагуудын оролцуулж өргөн хүрээнд хэлэлцүүлгийг хийх
* Олон талт буюу ДЭМБ, НҮБ зэрэг олон улсын донор байгууллагуудын санхүүжилттэй уялдуулж ямар завсар гарсан байна, түүнийг нөхөх, өргөн хэмжээнд төслийг бичих

Гүйцэтгэх хорооны гишүүд та бүхнийг төслийг өргөн барих цонх хугацаа дээр саналаа хэлнэ үү гэж хүсч байна. Үүн дээр үндэслэн богино хугацааны ажилтан авах зар гаргах зэрэг дараа, дараачийн арга хэмжээг авах болно.

**Х.Ганбаатар:** ХЗН-ээс төсөл өргөн барих цонх хугацааг хэдэн гэж төлөвлөж байна вэ? Ажлын хэсэг байгуулах тушаалыг ЭМС зураагүй байгаа юм байна, энэ хурлын дараа би ЭМС-тай холбогдож энэ талаар асууя. Ажлын хэсгийн бүрэлдэхүүнд хэн, хэн орж байгаа вэ? Мөн нэмэлт ажилтан сонгон шалгаруулж авна гэсэн нь Оюундарийн сая хэлсэн асуудал уу, тусдаа ахин өөр ажилтан авах талаар хэлж байна уу, үүний ялгааг тодруулж өгнө үү, Цогзолмаа?

**Н.Цогзолмаа:** Ажлын хэсэг байгуулах саналыг Оюундарьт явуулсан, үүнийг Ганбаатар дарга бус ЭМС-аар батлуулах шаардлагатай гэсэн тул ЭМЯ-ны Цэцэнбилэг мэргэжилтэн төслийн саналыг боловсруулан Газрын даргаар батлуулан ЭМС-дад оруулж өгсөн гэсэн тул удахгүй батлагдана гэж бодож байна. Төсөл бичихтэй холбоотой түр ажилтан авах талаар мэдээллийг сая Оюундариас сонслоо. Тиймээс ГС-аас энэ төслийг чамбай бичихийг шаардаж байна гэж ойлголоо. Төслийн ажилтан сонгон шалгаруулж авах асуудал нь хугацаа ордог тул цонх хугацааг 6 сарын 30 байвал гэсэн саналтай байна. ЭМЯ-ны Ажлын хэсгээр төслийн үндсэн эхийг гаргуулан шинэ авах төслийн мэргэжилтнээр төслөө хянуулан эцэслэх ажлыг зохион байгуулсан нь зүйтэй гэж бодож байна. Ажлын хэсгийн бүрэлдэхүүнд ЭМЯ-ны Энхсайхан дарга болон Батбаяр зөвлөх ахлан, Нарийн бичгээр ЭМЯ-ны Цэцэнбилэг, ХЗН-ийн Ганзаяа мэргэжилтэн зэрэг 15 хүний бүрэлдэхүүнтэй. Уг Ажлын хэсэг нь төслийн материалуудаа төслийн шинэ ажилтанд өгөөд тэр хүн нь бичнэ гэж ойлголоо.

**Б.Оюундарь:** Глобаль сангийн баримт бичгүүдтэй танилцахад төсөл бичих Ажлын хэсгийн бүрэлдэхүүнийг санхүүжүүлэх боломжгүй байдаг ба Ажлын албаны дэргэд орон тооны бус түр ажилтан авч төслийг эцэслэх баримт бичгийг боловсруулах ажилтан авна гэж ойлгосон.

**Х.Ганбаатар:** Тодруулах зүйл байна. Цогзолмаагийн хэлсэнээр ЭМЯ-ны дэргэд байгуулагдаж буй Ажлын хэсэг нь төсөл бичих материалуудаа гаргаж өгч төсөл бичих шинэ ажилтан нь төслийг нэгтгэж бичих юм уу, эсвэл Ажлын хэсэг төслийг бичиж түр ажилтан нь зөвхөн туслах үүрэгтэй оролцох юм уу? Үүнийг сайн ялгаж ЭМС-дад мэдэгдэх хэрэгтэй.

**Б.Оюундарь:** ГС-аас зөвлөхийг санхүүжүүлэхгүй гэсэн зарчимтай байгаа ба ажлын зарыг уг зарчимд нийцүүлэн гаргаж, уг хүн нь төслийг нэгтгээд явахад асуудалгүй гэж бодож байна.

**Х.Ганбаатар:** Цогзолмаагийн хэлснээр ҮЗЗ уг төслийг бичих утгатай зүйл хэллээ. Миний бодлоор ҮЗЗ төслийг бичихгүй, харин ЭМЯ болон МУ-ын ЗГ бичиж ГС-нд өргөн барих нь зүйтэй. Цогзолмаа, үүн дээр ямар байр суурьтай байна?

**Н.Цогзолмаа:** ГС-аас нэмэлт төсөв гарган төслийн ажилтан авч ажиллуулах боломжийг олгож байгаа тул өмнөх төслүүдийг бичиж байсан туршлагатай ажилтанг авч ажиллуулан чанартай төсөл бичиж өгөх хэрэгтэй гэж бодож байна.

**Х.Ганбаатар:** Төсөл бичиж өгөх цонх хугацааг ЭМЯ руу албан бичиг хүргүүлэн тодруулж байж ГС руу явуулах нь хэрэгтэй. Цогзолмаагийн дэвшүүлсэн 6 сарын 30 гэсэн хугацааг шууд өнөөдөр тогтох боломжгүй, 6 сарын 9-нд Ерөнхийлөгчийн сонгууль болох тул хойшлох тусам сунжирах магадлалтай.

**Н.Цогзолмаа:** Би ойлгохдоо цонх хугацааг ҮЗЗ-ийн Гүйцэтгэх хорооны гишүүд өнөөдрийн хурлаар хэлэлцэн тодорхой болгоно гэж ойлгосон.

**Х.Ганбаатар:** Цонх хугацааг тодорхойлох асуудлыг ЭМЯ-аас хариуцлагатайгаар мэдэгдэх асуудал гэж ойлгож байна. Тиймээс үүнийг ҮЗЗ болон ХЗН-ээс ЭМЯ-тэй яаралтай уулзан албан ёсоор тодорхой болгож ГС-нд мэдэгдэх хэрэгтэй. ЭМЯ-тай холбоотой хүнд сурталаас болж ГС-ын нэмэлт санхүүжилтийг авч чадахгүйд хүрсэн тохиолдолд ҮЗЗ энэ хариуцлагыг хүлээхгүй, уг байр суурийг ЭМЯ-нд хариуцлагатайгаар мэдэгдэх хэрэгтэй. Мөн шинээр авах төслийн ажилтан нь төсөл бичих туслах ажилтан юм уу, төслийг нэгтгэн МУ-ын өмнөөс өргөн барих гол ажилтан эсэхийг тодорхой болгоно уу, Оюундариа. Нэмэлт 15,000 ам.долларын санхүүжилт хэзээ орох нь тодорхойгүй, түүнээс гадна ҮЗЗ өнгөрсөн жилийн санхүүжилтийн 50 хувийг одоо болтол авч чадаагүй, эрхээ 3 сарын 23-нд Сангийн яамнаас нээлгэсэн.

**Б.Оюундарь:** Түр ажилтан нь хариуцаж хийх үндсэн ажилтан бус туслах ажилтан юм. Цонх хугацааны хувьд энэ долоо хоногт багтаан мэдэгдэх хэрэгтэй ба дараа нь ЭМС-тай уулзан албан ёсний хугацаа тодорхой болмогц цонх хугацааг өөрчлөн мэдэгдэх боломжтой. Тиймээс урьдчилсан байдлаар 6 сарын 30 гэсэн санал гарсан гэж ГС-нд мэдэгдэж болох уу?

**Х.Ганбаатар:** Mиний хувьд ЭМС-тай уулзаж байж уг хугацааг хэлэх саналтай байна. ХЗН-ийн санал бол 6 сарын 30 гэж байна. Бусад гишүүд саналаа хэлнэ үү.

**Ж.Одгарьд:** Миний хувьд Гүйцэтгэх хорооны хурлаар цонх өдрөө тогтон тэр саналаа ЭМЯ-нд танилцуулан, уг өдөр багтаан төслийг өргөн барих санал гаргаж байна гэж мэдэгдвэл зүйтэй болов уу. ЭМС-ын саналыг хүлээх нь хугацаа алдах магадлалтай гэж бодож байна. Цонх хугацааг 6 сарын 15 байвал гэсэн саналтай байна.

**Ц.Пүрэвжав:** Төслийг мэргэжлийн хүмүүс бичих байх, мөн түр ажилтан авна гэж байна. Төслийг бичихэд 1-2 сарын хугацаа зарцуулна гэж бодохгүй байна, 2-3 долоо хоногийн хугацаа хангалттай гэж бодож байна.

**П.Анузаяа:** Хурлын мэдээлэлтэй танилцлаа. Үүнтэй холбоотой ДЭМБ-ийн байр суурийг танилцуулая. Миний хувьд 4 сарын 8-нд МУ-ыг хариуцсан менежер Аллантай цахим хурал хийсэн ба уг хурлаар 2 зөвлөмжийг өгсөн.

* C19RM механизмийн МУ-аас өргөн барих төсөл маш чанартай бичигдсэн байх. 2020 онд өргөн барьсан C19RM төсөл нь 2-3 удаагийн тодруулга хийн буцааж байж батлагдаж байсан. Учир нь цаг хугацааны хувьд давчуу байсан, ЭМЯ дээр байгуулагдсан Ажлын хэсгийн гишүүдэд өөрчлөлт орсон зэрэг асуудлуудаас гарсан. Энэ удаагийн төслийн хувьд маш чанартай, эргэлт буцалтгүй бичигдсэн байх ёстой гэдгийг сануулсан. ДЭМБ үүн дээр санал нэг байгаа гэдгээ илэрхийлсэн.
* Энэ удаагийн төсөл ханган нийлүүлэлтийн төсөл биш гэдгийг сануулсан. Өөрөөр хэлвэл КОВИД-19 цар тахлын үед ДОХ, сүрьеэгийн тусламж үйлчилгээг хэрхэн тасалдуулахгүй байх, цар тахлаас үүдэн гарсан сөрөг нөлөөг багасгах үйл ажиллагаанд голлон анхаарах хэрэгтэй гэдгийг хэлсэн. ДЭМБ мөн үүн дээр санал нэг байгаагаа илэрхийлсэн.
* ДЭМБ-ийн зүгээс улс орнуудад энэ төсөл дээр анхаарах үндсэн 5 чиглэлийг санал болгож байгаа болно. Ажлын хэсэг нөхцөл байдлын үнэлгээ хийж, бэлтгэл ажлыг маш сайн хангах, одоо хэрэгжиж буй төслүүдийн давхцлын үнэлгээ хийх, нэн тэргүүнд шаардлагатай тэргүүлэх чиглэлийг тодорхойлон эрэмблэн ангилал хийх ийм 3 бэлтгэл ажлыг хангасан байх шаардлагатай.

1. Хувийн хамгаалах хэрэгсэл болон халдварыг хянах хэрэгсэл
2. Сүрьеэтэй өвчтнүүдийн тусламж, эм, эмчилгээг тасалдуулахгүй хүргэх
3. Оношилгооны чадавхийг нэмэгдүүлэхэд дэмжлэг үзүүлэх
4. Дижитал технологийг тусламж үйлчилгээнд нэвтрүүлэх
5. Олон нийтэд суурилсан тусламж үйлчилгээг дэмжих гэсэн 5 чиглэлийг бодолцон төслийг бичих хэрэгтэй гэдгийг хэлсэн.Тиймээс бэлтгэл ажлыг сайн хангах хэрэгтэй, яарах хэрэггүй гэж бодож байна. Миний хувьд Одгарьд гишүүнтэй санал нэг байна. Гүйцэтгэх хороогоороо шийдвэрээ гарган ЭМЯ болон ҮЗЗ-ийн 88 дахь хурлаар нийт гишүүдэд танилцуулах нь зүйтэй гэж бодож байна. Цонх хугацааг 6 сарын 15 байвал гэсэн саналтай байна.

**Х.Ганбаатар:** Гишүүдээс 6 сарын 15 эсвэл 6 сарын 30 гэсэн 2 санал гарч байна. Төсөл бичих хугацааны хувьд хангалттай байвал аль ч хугацаа нь байж болох юм. Энэ талаар ЭМЯ-тай зөвшилцөж байж саналаа өгье гэж бодож байна. ДЭМБ-ын зүгээс боломжтой бол ЭМС-дад дээрх чиглэл мэдээлэлтэй холбоотой албан бичиг өгөх боломж байна уу, үүнийг та Доктор Сергейд уламжилж өгнө үү.

**П.Анузаяа:** Миний хувьд эдгээр мэдээллийг Сергей даргад дор бүр нь танилцуулж явдаг. ҮЗЗ-ийн 88 дахь удаагийн хурал дээр ДЭМБ оролцох үед байр сууриа илэрхийлээд явах боломжтой.

**Б.Оюундарь:** Гишүүдийн олонхийн саналаар 6 сарын 15 гэсэн санал гарч байна. ГС-аас өгсөн удирдамжаар C19RM төслийг өргөн барихаас өмнө яаралтайгаар ханган нийлүүлэлт шаардлагатай тоног төхөөрөмжийн татан авалт хийх шаардлагатай бол худалдан авалт хийх хүсэлтээ өгөх боломжтой. Ирэх 7 хоногт ЭМС-тай уулзах үеэр доорх 2 асуудлыг тодорхой болгох нь зүйтэй.

1. Төсөл өргөн барих цонх хугацааг тодорхой болгож мэдээллэх
2. Яаралтай тоног төхөөрөмжийн хүсэлтийг өгөх эсэх асуудлыг тодорхой болгох шаардлагатай байна.

**Н.Цогзолмаа:** Надад нэг санал байна, уг төслийг анх 5 сарын 14-нд өргөн барих бодлогтойгоор Ажлын хэсэг яаралтай байгуулах, хэдийгээр батлагдаагүй байгаа ч анхан шатны мэдээлэлтэй танилцах талаар шахаж байсан хэдий ч 7 хоног үр дүнгүй өнгөрсөн. Ерөнхийлөгчийн сонгууль 6 сарын 9-нд болно, тиймээс түүний өмнө буюу 5 сарын 31-нд ГС-нд өргөн барих саналтай байна. Хэрвээ 5 сарын 31 гэсэн цонхонд амжихгүй бол 6 сарын 15 болгон хойшлуулж болох юм.

**Б.Оюундарь:** Цогзолмаа зохицуулагчтай санал нэг байна.

**Ж.Одгарьд:** Би бас санал нэг байна, 5 сарын 31 гэсэн хугацааг дэмжиж байна. Ерөнхийлөгчийн сонгуулиас өмнө амжиж бичиж дуусгах нь зүйтэй.

**П.Анузаяа:** Миний хувьд мөн санал нэг байна.

**Х.Ганбаатар:** 5 сарын 31 гэсэн цонх өдөр дээр тогтоё.

**Хөтөлбөр 3. ҮЗЗ-ийн 88 дахь удаагийн хурлын төв, хөтөлбөрийг батлах**

**Х.Ганбаатар:** ҮЗЗ-ийн 88 дахь удаагийн хурлыг Ажлын албанаас 2021 оны 5 сарын 6-нд хийх санал оруулсан. Гишүүд та бүхэн саналаа хэлнэ үү.

**Ж.Одгарьд:** Хурлын бэлтгэл сайн хангагдсан тохиолдолд татгалзах зүйлгүй болно. Пүрэв гараг сайн өдөр тохиож байна.

**Б.Оюундарь:** Хурлын хөтөлбөртэй холбоотой гишүүд болон ХЗН-д нэмж оруулах санал байна уу?

**П.Анузаяа:** Санал байхгүй.

**Н.Цогзолмаа:** ҮЗЗ-ийн 88 дахь удаагийн хурал болох үед C19RM төсөл эхэлж амжвал тус хурал дээр явцыг танилцуулах хэрэгтэй болов уу гэж бодож байна.

**Б.Оюундарь:** Хурлын хөтөлбөрийн 2 дахь хэсэгт үүнийг оруулсан, C19RM төслийн Ажлын хэсгийн ерөнхий мэдээлэл болон явцыг танилцуулахаар тусгасан.

**Х.Ганбаатар:** ҮЗЗ-ийн 88 дахь удаагийн хурлын хөтөлбөрт нэмэх зүйл гарвал Ажлын албанд албан шугамаар дараа нь мэдэгдэх боломжтой юм. ҮЗЗ-ийн 88 дахь удаагийн хурлыг 2021 оны 5 сарын 6 гэдгээр тогтоё. Хуралд идэвхтэй оролцсон нийт гишүүддээ баярлалаа.

**ГҮЙЦЭТГЭХ ХОРООНЫ ШИЙДВЭР:**

**Хөтөлбөр 1. 2021 оны 4 дүгээр сарын 9-ний өдөр зохион байгуулагдсан ҮЗЗ-ийн Хяналтын хорооны хурлаас гарсан шийдвэр болон төслийн хэрэгжилттэй холбоотой цаг үеийн мэдээлэл, авч хэрэгжүүлсэн арга хэмжээний талаар танилцуулах; тулгамдаж буй асуудлыг хэлэлцэх**

ҮЗЗ-ийн Хяналтын хорооны хурлаас гарсан шийдвэр болон төслийн хэрэгжилттэй холбоотой цаг үеийн мэдээлэл, авч хэрэгжүүлсэн арга хэмжээний талаар Ажлын албанаас танилцуулсан. Гүйцэтгэх хороо болон Хяналтын хорооны хурлын шийдвэрийг үндэслэн албан бичиг боловсруулан ЭМЯ болон ХЗН-д хүргүүлэх талаар ҮЗЗ-ийн дарга Ажлын албанд үүрэг болголоо. Түүнчлэн ХЗН-ын I улиралд хийгдэж амжаагүй ажлыг II улиралд шахаж гүйцээж хийх талаар ХЗН-д албан бичиг хүргүүлэх талаар ҮЗЗ-ийн дарга Ажлын албанд үүрэг болголоо. Мөн Аллан-д Хяналтын хороо болон Гүйцэтгэх хороо хуралдсан талаар танилцуулан хурлын шийдвэр, авсан арга хэмжээний талаар мэдээллэх талаар Ажлын албанд үүрэг өглөө.

**Хөтөлбөр 2. C19RM-аас санхүүжилт хүсэх төсөл боловсруулах ажлын талаар мэдээлэл солилцож дараах асуудлуудад шийдвэр гаргах:**

* **Төсөл өргөн барих цонх хугацааг тодорхойлох;**
* **Ажлын хэсэг байгуулах үйл явцыг түргэсгэх;**
* **Нэмэлт ажилтан сонгон шалгаруулах тухай**

Гүйцэтгэх хорооны нийт гишүүд төсөл өргөн барих цонх хугацааг 2021 оны 5 дугаар сарын 31-ний өдөр дээр тогтсон ба үүний талаар ЭМС-дад танилцуулахаар тогтлоо.

**Хөтөлбөр 3. ҮЗЗ-ийн 88 дахь удаагийн хурлын төв, хөтөлбөрийг батлах**

ҮЗЗ-ийн 88 дахь удаагийн хурлыг 2021 оны 5 дугаар сарын 6-ны өдөр хийхээр тогтсон ба хурлын хөтөлбөрийг санал нэгтэйгээр батлав.

Хурал 16:00 цагт өндөрлөв.

Хянасан: .................................................... Х.Ганбаатар, ҮЗЗ-ийн Дарга

Боловсруулсан: .................................... T.Батчимэг, ҮЗЗ-ийн Ажлын албаны ажилтан